ભાષા ફક્ત શબ્દો કે વ્યાકરણની જ બનેલી નથી હોતી. રૂઢિપ્રયોગ, વિરુદ્ધાર્થી શબ્દો, કહેવતો, સુવિચાર વગેરે અનેકવિધ પાસાંઓના સમન્વય થકી કોઈ પણ ભાષા વધુ સમૃદ્ધ અને સુદૃઢ બને છે. આ દરેક વિભાગ લોકજીવનમાં કોઈ ને કોઈ રીતે વણાઈ ગયેલા જોવા મળે છે, તેમાંય ખાસ કરીને કહેવતો અને સુવિચારો લોકજીવનમાં એક અલગ જ મહત્ત્વ ધરાવે છે. કહેવતો ‘લોકજીવનનું વહોળિયું’ છે. તે બનેલા વિવિધ બનાવો પરથી જન્મ લે છે. તેના કોઈ કવિ કે સર્જક હોતા નથી. તેવી જ રીતે સુવિચારો એટલે સારા વિચારો, સદ્વિચારો કે સારા ઉમદા ખ્યાલો. સુવિચારોમાં પ્રેમ, સફળતા, અહંકાર, અભિમાન, ગર્વ વગેરે જેવા અનેક વિષયોને આવરી લેવામાં આવે છે.